

**KONSULTASJONER MELLOM STATEN OG KOMMUNESEKTOREN**

**REFERAT FRA DET**

**2. KONSULTASJONSMØTET**

**22. april 2013**

|  |  |
| --- | --- |
| Saksnr.: | 13/101 |
| Tilstede: | *Fra staten*: Statsråd Liv Signe Navarsete (KRD), statssekretær Kjell Erik Øie (HOD), statssekretær Elisabet Dahle (KD), statssekretær Kjetil Andreas Ostling (BLD), statssekretær Cecilie Bjelland (AD), statssekretær Tone Toften (FAD), statssekretær Geir Pollestad (SD), ekspedisjonssjef Sølve Monica Steffensen (KRD adm.)*Fra KS:* Leder Gunn-Marit Helgesen, Bjørn Arild Gram, Mette Gundersen, Harald Danielsen, Sigrun Vågeng (adm), Helge Eide (adm.) og Per Richard Johansen (adm.)  |
| Dato: | 22. april 2013 kl. 13.00-15.00  |
| Møteleder: | Liv Signe Navarsete (KRD) |
| Referent: | Janne Marie Larsen og Jørgen Johnsen (KRD) |

## Det 2. konsultasjonsmøtet

Liv Signe Navarsete ønsket velkommen til konsultasjonsmøtet, med hovedtemaene reformer og utbygging av det kommunale tjenestetilbudet.

KS hadde på forhånd meldt inn to saker til eventuelt: Medvirkning i utarbeidelsen av statlige veiledere og arbeidet med statlige planretningslinjer.

**Den økonomiske situasjonen i kommunesektoren og KS’ forventninger til kommuneopplegget 2014**

Navarsete sa at Teknisk beregningsutvalgs (TBU) vårrapport ikke ble klar før konsultasjonsmøtet, men at notatet fra TBU om utvalgets situasjonsforståelse ville bli lagt ved materialet fra konsultasjonsmøtet i etterkant.

Navarsete hadde i forståelse med utvalgslederen fått tilgang til hovedpunktene fra TBUs rapport.

Det er forholdsvis små endringer i den økonomiske situasjonen fra situasjonsforståelsen TBU leverte til det første konsultasjonsmøtet. Tallene viser at inntekstveksten i 2012 ble vesentlig sterkere enn det som ble lagt til grunn i budsjettopplegget høsten 2011. Høyere inntektsvekst har først og fremst sammenheng med god skatteinngang. Aktivitetsveksten i 2012 var høyere enn i 2010 og 2011 og blir nå anslått til 1,4 prosent. Dette viser at kommunene bruker pengene på å øke sitt tjenestetilbud. Det er en nedgang i investeringene på 1,5 prosent. Investeringene ligger likevel på et høyt nivå historisk sett. Nettodriftsresultat for sektoren samlet ble på 3,1 prosent, en styrking på 0,6 prosentpoeng fra 2011. Dette er i tråd med anbefalingene fra TBU om at resultatet for sektoren samlet bør ligge på om lag 3 prosent.

Navarsete understreket at det var mye positivt å si om situasjonen i kommunene, med stor aktivitet, og mye god jobb i kommunene. Det skjer stadig endringer i kommunesektoren, med reformer, utvikling og omstilling.

Gunn Marit Helgesen tok opp endringene i befolkningssammensetningen fremover og gjeldsbelastningen i kommunene. Kommunesektoren har bygd opp betydelig gjeld, noe KS mener er viktig å bringe inn i dialogen med staten. Kommunene har bygget opp gjeld for å finansiere investeringer som er nødvendig for å gi et godt tjenestetilbud.

Navarsete kommenterte at TBU har delt seg i et flertall og et mindretall når det gjelder metoden for å utarbeide anslag over kommunesektorens utgifter som følge av demografiske endringer. KS har bedt om at regjeringen og KS gir TBU et oppdrag om en analyse av sammenhengen mellom befolkningsendring og utgiftsvekst for ikke-individrettede tjenesteområder. Navarsete sa at TBU de siste årene har gjort et stort arbeid med å gjennomgå demografiberegningene, og at TBU selv må få beslutte hvilke utredninger det er behov for. Departementet ønsker ikke å pålegge TBU å sette i gang et slikt prosjekt, men vil heller ikke motsette seg at det blir gjort.

Helgesen tok opp Finanstilsynets nye premietariff for ytelsespensjoner, som vil medføre økte utgifter for kommunesektoren. KS mener kommunesektoren må bli kompensert for dette.

Navarsete påpekte at veksten i pensjonskostnadene i hovedsak skyldes lav rente og høy lønnsvekst. Finanstilsynet strammer nå inn for å sikre at pensjonsordningene setter av nok penger for å møte økende levealder. Det er bra at dette nå blir gjort, slik at pensjonene sikres.

Helgesen mente at det er vanskelig å bremse veksten i pensjonsutgiftene uten at staten er med på laget.

**Kommunesektorens oppgaver og tjenester**

Helse- og omsorgsdepartementet

*Stortingsmelding om morgendagens omsorg*

Kjell Erik Øie trakk frem HODs stortingsmelding om morgendagens omsorg som ble lagt frem fredag 19. april. HOD og KS har hatt god dialog i arbeidet.

Helgesen uttrykte at KS er fornøyde med meldinga, men at HOD gjerne kunne vært mer offensive på innovasjon. Øie mente at HOD har vært offensive på dette feltet, men vil gjerne ha en dialog med KS på hvordan man skal jobbe videre med temaet.

*Brukerstyrt personlig assistanse*

Øie sa at saken om brukerstyrt personlig assistanse (BPA) har vært en krevende sak, men at de mener de nå har funnet en god løsning. Brukerorganisasjonene er langt på vei fornøyde. Saken er nå sendt på høring.

Helgesen sa at KS ennå ikke har behandlet saken i hovedstyret, men at KS nok vil være opptatt av at forslaget kostnadsberegnes. Øie sa at forslaget som nå foreligger er innenfor en kostnadsnøytral ramme.

*Samhandlingsreformen*

Øie sa at han opplever at kommunene er positive til reformen. Den kommunale medfinansiering i makro har truffet bra, selv om det er noen utfordringer i enkelte kommuner.

Helgesen sa at det er viktig at reformer fullfinansieres. KS er opptatt av at regjeringen ikke innfører økonomiske virkemidler innen rus og psykiatri allerede fra 2014, men at dette testes ut i enkeltkommuner først. Bjørn Arild Gram la til at KS har spilt inn forslag til konkrete piloter til HOD.

Øie merket seg KS’ synspunkter.

*Folkehelsemeldingen*

Øie orienterte om at folkehelsemeldingen ville komme fredag 26. april, og at KS ville bli innkalt til møte dagen før. KS har gitt innspill til HOD underveis i meldingsarbeidet.

Arbeidsdepartementet

*Rettigheter for EØS-borgere og håndtering av dette*

Helgesen viste til forslag fra AD i konsultasjonsmaterialet om et samarbeidsforum hvor ansvarlige myndigheter og berørte etater på statlig og kommunalt nivå møtes jevnlig for å diskutere spørsmål knyttet til innvandring fra EØS-området. KS er positive til et slikt samarbeidsforum, gitt at forumet har et klart formål for hva man skal oppnå.

Cecilie Bjelland viste til rundskrivet om rett til kommunale sosiale tjenester fra Arbeids- og velferdsdirektoratet utgitt i juni 2012. Etter rundskrivet ble klart har det kommet en rekke nye problemstillinger. Rundskrivet blir derfor oppdatert og skal være klart før sommeren.

Samarbeidsforumet som AD ønsker å invitere til, er inspirert av erfaringer fra andre land som har gjort dette med hell. Bjelland ville ta med seg innspillet fra KS med i det videre arbeidet.

Samferdselsdepartementet

Geir Pollestad viste til Nasjonal transportplan 2014-2023. Regjeringen vil styrke det fylkeskommunale rammetilskuddet slik at fylkene kan fornye og ruste opp fylkesvegnettet. Rammen settes til 10 mrd. kr i tiårsperioden. Videre vil det i samme periode bevilges 7,5 mrd kroner til skredsikring av fylkesveier. Rentekompensasjonsordningen for transporttiltak i fylkene avvikles, men inngåtte forpliktelser holdes.

Helgesen sa at KS var godt kjent med disse tiltakene, og at det er bra at man gjennom NTP legger opp til en betydelig økning av midler. Staten og kommunene må i fellesskap ha en ambisjon om et godt veinett.

Kunnskapsdepartementet

Helgesen sa at barnehagereformen har skapt en del utfordringer for kommunene. Spesielt er det et problem for kommunene at private barnehager kan ha egne inntakskriterier som gjør at kommunene må betale når private tar inn barn uten rett til barnehageplass. Videre sa hun at KS må involveres i kostnadsberegning av forslaget om to barnehageinntak i året før det innføres.

Elisabet Dahle ønsket å rose både kommuner og private barnehageeiere for den store utbyggingen av barnehager. KD er veldig oppmerksom på utfordringene som gjenstår. Departementet skal ha en totalgjennomgang av barnehageloven, der en vil se på de ulike innspillene.

Helgesen tok opp forslaget om at tilsyn med barnehagene flyttes fra kommunene til fylkesmannen. KS mener dette virker som et forhastet forslag etter medieoppslag. Det er kommunene selv som har avdekket kritikkverdige forhold som barnehagene må rette opp. Det er da uheldig at svaret fra regjeringen blir statlig tilsyn.

Dahle sa forslaget er grundig drøftet i stortingsmeldingen som nå er til behandling i Stortinget. I meldinga pekes det på det problematiske i at kommunene har en dobbeltrolle som eier og tilsynsansvarlig. Spørsmålet ble også drøftet i NOU-en fra 2012 om ny lovgivning for barnehagene.

Kommunal- og regionaldepartementet

*Stortingsmelding om boligpolitikken*

Navarsete sa at det er flere saker i stortingsmeldinga som hun ønsker samarbeid med KS om. Dette gjelder særlig gjennomgang av innsigelsesinstituttet, og en ny nasjonal strategi for boligsosialt samarbeid.

Helgesen sa at KS er enig i ambisjonene og målene i meldingen. Innsigelser vekker følelsesmessig engasjement. KS har hatt et godt samarbeid med KRD i dette arbeidet.

*Regjeringens strategi for innovasjon i kommunesektoren*

Navarsete sa at regjeringen med innovasjonsstrategien ønsker å bidra til gode rammevilkår for innovasjon i kommunene. KS har vært en viktig samarbeidspartner i arbeidet. Får man gjennomført det som ligger i strategien, og sikrer at det er behovene i kommunene som er styrende for tiltakene, så har man kommet langt.

Helgesen sa at KS er veldig positiv til strategien. Behovet i kommunene må være styrende. Kommunene må få gode rammebetingelser, og ikke en oppskrift på hvordan de skal gå frem. Helgesen sa videre at skjønnsmidler via fylkesmannen til innovasjon må være en overgangsordning.

*Utvikling av kvalitetsindikatorer*

Helgesen sa at KS er opptatt av å måle kvalitet. Det er viktig at arbeidet med kvalitetsindikatorer er samordnet, og at det ikke overlates til det enkelte fagdepartement.

Navarsete sa at man nå har lagt opp til en forsterket innsats for å få frem relevante kvalitetsindikatorer i KOSTRA, og at dette arbeidet er godt i gang i KOSTRA-arbeidsgruppene.

Fornyings-, administrasjons- og kirkedepartementet

*Nasjonal samordning av IKT-området*

Tone Toften berømmet KS for å ta opp dette temaet. Det er viktig å få til bedre samordning på tvers. Gjennom digitaliseringsprogrammet for statlig sektor utvikles det fellekomponenter som kommunene kan koble seg på. Det er veldig bra at KS har etablert KommIT. De 428 kommunene har ulike behov og forutsetninger, og mer samordning av behovene er bra sett fra FADs ståsted. Det er viktig at KommIT blir et slagkraftig organ.

Helgesen sa at KS har store ambisjoner, og at kommunene og staten ikke klarer dette uten å jobbe sammen. KS ønsker en nasjonal strategi og en nasjonal digital infrastruktur, tilsvarende en NTP.

Toften sa at det er flott at KS aksepterer mer styring på dette feltet. Samtidig mente hun at behovene og mulighetene på dette feltet endrer seg raskere enn for veier.

Navarsete trakk frem arbeidet med utvikling av digital byggesøknad som er et felles system for staten og kommunene.

Barne-, likestillings- og inkluderingsdepartementet

*Utredning av bosetting ved egen hjelp og innlemming av integreringstilskuddet i rammetilskuddet*

Kjetil Andreas Ostling sa at BLD ønsker å konsultere KS i de utredningene som nå er i gang om integreringstilskuddet og bosetting ved egen hjelp.

Helgesen sa at det kan virke paradoksalt at KS ønsker en fortsatt øremerking av integreringstilskuddet. Årsaken er at det er veldig store forskjeller mellom kommunene.

Ostling sa at man langt fra har konkludert i denne saken.

Finansdepartementet

Finansdepartementet var ikke til stede i møtet. Navarsete tok med seg innspillet fra KS om ønsket om å delta i arbeidsgruppe i forbindelse med nytt revisjonsdirektiv fra EU.

Justis- og beredskapsdepartementet

Justis- og beredskapsdepartementet var ikke til stede i møtet. Saken om 110-sentralene ble kort omtalt. KS er fornøyd med at det nå er en god prosess om eventuelle endringer i strukturen for 110-sentralene.

**Kostnadsberegninger**

Det ble meldt opp to nye kostnadsberegningssaker. Kostnadsberegning av tiltak i barnehagemeldingen og kostnadsberegning av forslag i Prop. 106 L Endringer i barnevernloven.

**Lovmedvirkning**

Rutiner for involvering av KS i statlige lovutredninger rettet mot kommunesektoren ble fastsatt på det første konsultasjonsmøtet 28. februar 2013.

Til dette møtet ble det meldt opp 2 saker under Kunnskapsdepartementet; Ny barnehagelov og lovfesting av kultuskoletime 1. – 4. trinn.

**Evaluering av bilateral møterekke**

Partene ble enige om å gjøre en mer helhetlig gjennomgang av konsultasjonsordningen høsten 2013. Bilaterale møter mellom KS og departementene gjennomføres som de to foregående årene i august.

**Bilaterale avtaler**

BLD, JD, KRD og KS signerte i etterkant av møtet en ny samarbeidsavtale om bosetting i kommunene, og om etablering og nedlegging av asylmottak samt omsorgssentre.

**Eventuelt**

*Medvirkning i utarbeidelse av statlige veiledere*

KS ønsker å bidra i arbeidet med utvikling av statlige veiledere, og ønsker å drøfte dette med fagdepartementene i bilaterale møter i august.

Navarsete sa at dette er et punkt i stortingsmeldinga om forholdet mellom stat og kommunene, der KS skal involveres. Det er gode intensjoner bak den enkelte veileder som utarbeides, med summen av alle veiledere kan det oppfattes som sterk statlig styring. Navarsete trakk også frem gjennomgangen som nå gjøres av direktoratene, der man blant annet ser på hvordan direktoratene blir oppfattet i kommunene.

*Statlige planretningslinjer*

KS tok opp ønsket om å bli involvert i Miljøverndepartementets arbeidet med forslag til nye statlige planretningslinjer for bolig-, areal-, og transportpolitikken. MD var ikke til stede i møtet, men ønsket vil bli videreformidlet.

*Utsettelse av nytt inntekstsystemer for fylkeskommunene*

Navarsete informerte om at den varslede framleggelsen av nytt inntektssystem for fylkeskommunene i kommuneproposisjonen 2014 vil bli utsatt i ett år. Det har vært mange utredninger knyttet til inntektssystemet for fylkeskommunene opp gjennom årene, men arbeidet med å få på plass et nytt inntektssystem for fylkeskommunene har vist seg å være krevende. Det er få fylkeskommuner, noe som gjør arbeidet med regresjonsanalyser vanskelig. Det gjenstår fremdeles et stykke arbeid med delkostnadsnøkkelen for kollektive ruter. Det har vist seg vanskelig å finne gode, objektive kriterium som fanger opp forskjellene i utgiftene mellom fylkeskommunene på en god måte. Departementet har lyttet til de faglige anbefalingene som sier at det bør settes i gang et prosjekt som særskilt ser på gode løsninger for båt- og fergesektoren. For å sikre forutsigbare og stabile inntektsrammer for fylkeskommunene over tid, vil KRD vente med å legge fram nytt inntektssystem for fylkeskommunene til man kan gjøre en helhetlig omlegging, og ikke stykkevise omlegginger over flere år.